b'\n_START_ARTICLE_\nKauhajoen Karhu kaudella 2009\xe2\x80\x932010\n_START_SECTION_\nJoukkueen kokoaminen\n_START_PARAGRAPH_\nKauhajoen Karhu varmisti kaudeksi 2009\xe2\x80\x932010 suoran nousun Korisliigaan voitettuaan kev\xc3\xa4\xc3\xa4ll\xc3\xa4 2009 I-divisioonan pudotuspelien finaaleissa Salon Vilppaan voitoin 3\xe2\x80\x932. Toiseen liigakauteensa valmistautuvalla Karhulla oli kauden p\xc3\xa4\xc3\xa4ttyess\xc3\xa4 voimassa oleva sopimus seuraavasta kaudesta Santeri Latvalan sek\xc3\xa4 amerikkalaisp\xc3\xa4\xc3\xa4valmentaja Greg Gibsonin kanssa._NEWLINE_Toukokuussa Karhu julkisti edelliskauden runkopelaajien Roni Leimun ja Lasse Hintsalan jatkavan joukkueessa. My\xc3\xb6s ensimm\xc3\xa4inen ulkomaalaispaikka t\xc3\xa4yttyi toukokuussa, kun jo kaksi I-divisioonakautta Karhussa pelannut amerikkalaistakamies Maurice Horton teki vuoden jatkosopimuksen Karhun kanssa. My\xc3\xb6s edelliskauden kapteenille Eric Washingtonille tarjottin jatkosopimusta, mutta h\xc3\xa4n kielt\xc3\xa4ytyi tarjouksesta. Uusina kotimaisina pelaajina sopimuksen joukkueeseen tekiv\xc3\xa4t Tampereen Pyrinn\xc3\xb6st\xc3\xa4 Aleksi Huuskonen, UU-Korihaista Sad Niskanen ja Espoon Hongasta Eldar Skamo._NEWLINE_Toisen amerikkalaispelaajan Karhu kiinnitti hein\xc3\xa4kuussa, kun laiturina pelaava Tyrekus Bowman teki joukkueen kanssa kauden mittaisen sopimuksen. Lis\xc3\xa4ksi kesken edelliskauden Karhuun liittynyt nigerialaissyntyinen, mutta suomalaisstatuksella pelaava Henry Umoru teki elokuussa joukkueen kanssa per\xc3\xa4ti kolmen vuoden jatkosopimuksen. Karhun kokoonpano oli t\xc3\xa4m\xc3\xa4n j\xc3\xa4lkeen k\xc3\xa4yt\xc3\xa4nn\xc3\xb6ss\xc3\xa4 ulkomaalaista sentteri\xc3\xa4 vaille valmis. Joukkueen harjoituksiin tuli elokuussa mukaan 208-senttinen kazakstanilainen Sergei Krasavtsev, joka pelasi Karhun paidassa my\xc3\xb6s yhden harjoitusturnauksen. H\xc3\xa4n ei ollut kuitenkaan pelityylilt\xc3\xa4\xc3\xa4n oikeanlainen pelaaja joukkueeseen ja pian h\xc3\xa4nen koeaikansa p\xc3\xa4\xc3\xa4ttymisen j\xc3\xa4lkeen Karhuun palkattiin per\xc3\xa4ti 211 cm pitk\xc3\xa4 amerikkalaissentteri Jesse Smith._NEWLINE_Joukkueeseen tehtiin viel\xc3\xa4 yksi pelaajamuutos juuri ennen runkosarjan alkua. Harjoitusturnauksissa joukkuetta vaivanneeseen huonoon levypallopeliin toivottiin parannusta vaihtamalla 195 cm pitk\xc3\xa4n Bowmanin tilalle 203-senttinen Marcel Jones.\n_START_SECTION_\nHarjoitusottelut\n_START_PARAGRAPH_\nKarhu osallistui syyskuun alussa NMKY:n mestaruusturnaukseen Jyv\xc3\xa4skyl\xc3\xa4ss\xc3\xa4, jossa vastaan asettuivat liigajoukkueista Namika Lahti ja Lappeenrannan NMKY sek\xc3\xa4 I-divisioonajoukkueista BC Jyv\xc3\xa4skyl\xc3\xa4. Karhu voitti turnauksessa Lahden ja Jyv\xc3\xa4skyl\xc3\xa4n, mutta h\xc3\xa4visi Lappeenrannalle. Liigajoukkueiden keskin\xc3\xa4isten otteluiden menness\xc3\xa4 ristiin Karhu kuitenkin ylsi turnauksen voittoon._NEWLINE_My\xc3\xb6hemmin syyskuussa joukkue pelasi kotisalissaan harjoitusottelut Ruotsin liigaa pelaavaa Plannja Basketia sek\xc3\xa4 yhdysvaltalaista Team USA Selecti\xc3\xa4 vastaan. Karhu h\xc3\xa4visi Plannja Basketille kymmenell\xc3\xa4 pisteell\xc3\xa4, mutta voitti Team USA Selectin samalla piste-erolla. Karhu osallistui syyskuussa lis\xc3\xa4ksi Forssa-turnaukseen, jossa vastaan asettuivat Salon Vilpas ja Forssan Koripojat. Forssa-turnauksen molemmat ottelut p\xc3\xa4\xc3\xa4ttyiv\xc3\xa4t Karhun tappioon._NEWLINE_Ennen runkosarjan alkua Karhu pelasi my\xc3\xb6s Suomen Cupin ottelun Espoon Honkaa vastaan. Ottelu oli Cupin nelj\xc3\xa4nnesv\xc3\xa4lieri\xc3\xa4, josta Korisliigan joukkueet aloittivat Cup-urakkansa. Ottelu p\xc3\xa4\xc3\xa4ttyi Hongan voittoon 87\xe2\x80\x9377 ja Karhun taival vuoden 2009 Suomen Cupissa j\xc3\xa4i siten yhden ottelun mittaiseksi. Karhun joukkueesta ottelussa eniten pisteit\xc3\xa4 teki Maurice Horton, yhteens\xc3\xa4 19.\n_START_SECTION_\n1. nelj\xc3\xa4nnes\n_START_PARAGRAPH_\nKorisliiga-kauden 2009\xe2\x80\x932010 runkosarja k\xc3\xa4ynnistyi Kauhajoen Karhun osalta 22 pisteen tappiolla kotiottelussa Espoon Honkaa vastaan. Kauden avauspelin selk\xc3\xa4vaivojen takia v\xc3\xa4liin j\xc3\xa4tt\xc3\xa4nyt joukkueen kapteeni Roni Leimu oli loukkaantumisten vuoksi sivussa lopulta koko runkosarjan ensimm\xc3\xa4isen nelj\xc3\xa4nneksen. Kun lis\xc3\xa4ksi joukkueen ykk\xc3\xb6stakamies Maurice Horton loukkaantui kauden toisessa peliss\xc3\xa4 Kouvoja vastaan, oli joukkueen jo alkujaan kapea materiaali kaventunut entisest\xc3\xa4\xc3\xa4n. Joukkueen kaventunutta takamiesosastoa t\xc3\xa4ydennettiin palkkaamalla edelliskauden Team Componentassa pelannut suomalaistakamies Sami Marouf Karhuun aluksi kuukauden, ja lopulta koko loppukauden mittaisella sopimuksella._NEWLINE_Karhu h\xc3\xa4visi Hortonin loukkaantumisen j\xc3\xa4lkeiset kaksi peli\xc3\xa4 selvin lukemin Lappeenrannan NMKY:lle ja Forssan Koripojille. N\xc3\xa4iden tappioiden j\xc3\xa4lkeen joukkueeseen palkattiin Hortonin sijaiseksi jo valmiiksi Suomessa oleillut amerikkalaistakamies Anthony Davis. Davisin ensimm\xc3\xa4isess\xc3\xa4 pelaamassaan ottelussa Karhu ylsi kauden avausvoittoon. Vastassa ottelussa oli KTP-Basket, joka kaatui tiukkojen vaiheiden j\xc3\xa4lkeen vasta toisessa jatkoer\xc3\xa4ss\xc3\xa4. Ottelua oli Karhun vaihtopenkille saapunut seuraamaan my\xc3\xb6s Eric Washington, joka oli uusimassa edelliskauden sopimustaan Kauhajoen joukkueeseen. Mies p\xc3\xa4\xc3\xa4tyi kuitenkin lopulta vastustajajoukkueen leiriin. Washingtonin sopimus KTP:n kanssa julkistettiin muutama p\xc3\xa4iv\xc3\xa4 Karhun KTP-ottelun j\xc3\xa4lkeen._NEWLINE_Voitokkaan KTP-ottelun j\xc3\xa4lkeen Karhu k\xc3\xa4rsi tappiot Korihaille, Torpan Pojille sek\xc3\xa4 Salon Vilppaalle. N\xc3\xa4iden otteluiden j\xc3\xa4lkeen joukkueen kokoonpanoon tehtiin j\xc3\xa4lleen muutoksia. Viikkokohtaisella sopimuksella pelanneen Anthony Davisin sopimusta ei en\xc3\xa4\xc3\xa4 jatkettu ja uutena miehen\xc3\xa4 joukkueeseen saapui kahden viikon koeajalla amerikkalaislaituri DeAndre Coleman._NEWLINE_Pelaajamuutokset eiv\xc3\xa4t tuoneet muutosta Kauhajoen kurssiin ja joukkue k\xc3\xa4rsi runkosarjan ensimm\xc3\xa4isen nelj\xc3\xa4nneksen lopuksi tappiot viel\xc3\xa4 vajaamiehiselle Namika Lahdelle sek\xc3\xa4 Joensuun Katajalle. Marcel Jones siirtyi Namika Lahtea vastaan pelatun ottelun j\xc3\xa4lkeen Karhusta Espoon Honkaan koeajalle. Pesti Hongassa j\xc3\xa4i kuitenkin ainoastaan yhden ottelun mittaiseksi. Kataja-ottelun j\xc3\xa4lkeen Karhuun liittyi koeajalla amerikkalainen korinaluspelaaja Keith Gayden._NEWLINE_Runkosarjan ensimm\xc3\xa4isell\xc3\xa4 nelj\xc3\xa4nneksell\xc3\xa4 Karhu ylsi ainoastaan yhteen voittoon. Tappiosarakkeeseen kertyi sen sijaan per\xc3\xa4ti kymmenen merkint\xc3\xa4\xc3\xa4.\n_START_SECTION_\n2. nelj\xc3\xa4nnes\n_START_PARAGRAPH_\nToisen nelj\xc3\xa4nneksen avaavaan otteluun Honkaa vastaan Karhu joutui l\xc3\xa4htem\xc3\xa4\xc3\xa4n vajaamiehisen\xc3\xa4. Joukkuetta vaivanneen flunssa-aallon vuoksi sivussa olleiden pelaajien lis\xc3\xa4ksi Keith Gaydenin siirtopaperit eiv\xc3\xa4t olleet tulleet ajoissa Meksikosta, joten kolmanneksi amerikkalaispelaajaksi otteluun kutsuttiin jo lokakuussa viidess\xc3\xa4 ottelussa Karhua edustanut Anthony Davis. Flunssa-aallosta k\xc3\xa4rsiv\xc3\xa4 Karhu kaatuikin Espoossa selv\xc3\xa4sti._NEWLINE_Runkosarjan seuraavaan otteluun Kouvoja vastaan marssi sitten erin\xc3\xa4k\xc3\xb6inen Karhu-joukkue. Gayden oli saanut edustusoikeuden joukkueeseen ja koko alkukauden sivussa ollut Roni Leimu teki kauden ensiesiintymisens\xc3\xa4 Kouvoja vastaan. Lis\xc3\xa4ksi joukkueeseen oli liittynyt edellisell\xc3\xa4kin Karhun liigakaudella seuraa edustanut Darryl Hudson, joka halusi paluullaan kiitt\xc3\xa4\xc3\xa4 p\xc3\xa4\xc3\xa4valmentaja Gibsonia luottamuksesta ottaa h\xc3\xa4net joukkueeseensa kaudelle 2007\xe2\x80\x932008 suoraan yliopistosta. Koeajalla olleen DeAndre Colemanin sopimus sen sijaan p\xc3\xa4\xc3\xa4ttyi ja h\xc3\xa4n siirtyi Koripallon I-divisioonaa pelanneisiin Loimaan Korikonkareihin. Muutoksista huolimatta Karhun voittotili ei lis\xc3\xa4\xc3\xa4ntynyt t\xc3\xa4st\xc3\xa4k\xc3\xa4\xc3\xa4n ottelusta ja edess\xc3\xa4 oli viikon mittainen tauko sarjaotteluista, jonka aikana oli tarkoitus yhten\xc3\xa4ist\xc3\xa4\xc3\xa4 joukkueen toimia._NEWLINE_Ennen seuraavaa ottelua Lappeenrannan NMKY:t\xc3\xa4 vastaan Karhussa tapahtui p\xc3\xa4\xc3\xa4valmentajan vaihdos, kun useita kausia joukkuetta luotsanneen Greg Gibsonin tilalle hankittiin seuran oma kasvatti Timo Hakamaa. Alkukauden joukkueen valmennusportaassa olleelle kolmikolle tarjottiin mahdollisuutta jatkaa valmennuksessa, mutta apuvalmentajat Mika Rinne ja Petteri Opas ilmoittivat v\xc3\xa4litt\xc3\xb6m\xc3\xa4sti, ja Gibson lyhyen harkinta-ajan j\xc3\xa4lkeen, etteiv\xc3\xa4t jatka edustusjoukkueessa. Valmentajavaihdoksen my\xc3\xb6t\xc3\xa4 my\xc3\xb6s joukkueen kokoonpanoon tuli muutoksia, kun juuri Kauhajoelle saapunut Hudson halusi palata takaisin kotiinsa Yhdysvaltoihin._NEWLINE_Joukkueen kausi jatkui valmentajavaihdoksenkin j\xc3\xa4lkeen tappioilla Lappeenrannan NMKY:lle, Forssan Koripojille ja KTP-Basketille. N\xc3\xa4iden otteluiden j\xc3\xa4lkeen kauden alusta asti joukkuetta edustanut Jesse Smith irtisanottiin, Keith Gaydenin koeaikaa jatkettiin kahdella viikolla ja uusina pelaajina joukkueeseen liittyiv\xc3\xa4t amerikkalaislaituri Reginald Golson sek\xc3\xa4 Korisliiga-kauden 2008\xe2\x80\x932009 korikuningas Jeremiah Wood._NEWLINE_Joulukuussa Karhu paransi selv\xc3\xa4sti otteitaan. Tappiosarake kasvoi viel\xc3\xa4 seuraavassa ottelussa UU-Korihaita vastaan, mutta vierasottelussa Torpan Poikia vastaan Karhu katkaisi per\xc3\xa4ti 12 ottelun mittaiseksi venyneen tappioputken voittamalla helsinkil\xc3\xa4iset lukemin 90\xe2\x80\x9398. Runkosarjassa toisena olleille Torpan Pojille tappio oli vasta kauden toinen kotikent\xc3\xa4ll\xc3\xa4 pelatuista otteluista._NEWLINE_Seuraavassa ottelussa sarjak\xc3\xa4rki Pyrint\xc3\xb6 osoittautui Karhua vahvemmaksi, mutta toisen nelj\xc3\xa4nneksen kolme viimeist\xc3\xa4 ottelua p\xc3\xa4\xc3\xa4ttyiv\xc3\xa4t kauhajokisten voittoon. Karhun saivat ennen vuoden vaihdetta todeta paremmakseen sarjanousija Salon Vilpas sek\xc3\xa4 edelliskauden finalistit Namika Lahti ja Joensuun Kataja._NEWLINE_Runkosarjan toiselta nelj\xc3\xa4nnekselt\xc3\xa4 Karhulle merkittiin sarjataulukkoon nelj\xc3\xa4 voittoa ja seitsem\xc3\xa4n tappiota. N\xc3\xa4m\xc3\xa4 nelj\xc3\xa4 voittoa tulivat kaikki joulukuun kuudesta ottelusta. Joulukuussa eritt\xc3\xa4in kovilla tehoilla (20,7 pistett\xc3\xa4, 14,2 levypalloa ja 5,2 koriinjohtanutta sy\xc3\xb6tt\xc3\xb6\xc3\xa4) pelannut Jeremiah Wood valittiin Korisliigan kuukauden pelaajaksi heti ensimm\xc3\xa4isen Karhussa pelatun kuukauden j\xc3\xa4lkeen.\n_START_SECTION_\n3. nelj\xc3\xa4nnes\n_START_PARAGRAPH_\nRunkosarjan kolmas nelj\xc3\xa4nnes jatkui Karhun osalta siit\xc3\xa4 mihin toinen nelj\xc3\xa4nnes p\xc3\xa4\xc3\xa4ttyi. Joukkueen voittoputki kasvoi voitetun Espoon Honka-ottelun j\xc3\xa4lkeen jo nelj\xc3\xa4n ottelun mittaiseksi, joka oli Karhun Korisliiga-taipaleen siihen asti pisin voittoputki. Voitokkaan Honka-ottelun j\xc3\xa4lkeen pahimmillaan kahdeksan pistett\xc3\xa4 viimeist\xc3\xa4 edellist\xc3\xa4 per\xc3\xa4ss\xc3\xa4 ollut Karhu oli noussut sarjataulukossa jo tasapisteisiin Salon Vilppaan ja Forssan Koripoikien kanssa._NEWLINE_Karhun voittoputki katkesi sitten seuraavassa ottelussa Kouvoja vastaan, jossa kouvolalaiset olivat parempia lukemin 97\xe2\x80\x9383. Ottelusta puuttui Karhun takamies Maurice Horton, joka oli edellisess\xc3\xa4 ottelussa Honkaa vastaan loukannut jalkansa. Horton oli sivussa my\xc3\xb6s seuraavasta ottelusta, jossa Karhun vastustajaksi oli saapunut Lappeenrannan NMKY. Kolmantena ulkomaalaisena oli n\xc3\xa4iss\xc3\xa4 otteluissa mukana siten ensimm\xc3\xa4iset ottelunsa yli kuukauteen pelannut Karhun reservimies Keith Gayden. Lappeenrannan NMKY:n amerikkalaistakamies Matthew Gibson antoi Karhua vastaan pelatun ottelun j\xc3\xa4lkeisess\xc3\xa4 dopingtestiss\xc3\xa4 positiivisen, nandrolonin aineenvaihduntatuotetta sis\xc3\xa4lt\xc3\xa4neen n\xc3\xa4ytteen. Ottelun lopputulokseen ja tilastoihin ei dopingrikkomuksen takia kuitenkaan tehty muutoksia, sill\xc3\xa4 Gibsonin edustama LrNMKY h\xc3\xa4visi kyseisen ottelun Karhulle lukemin 87\xe2\x80\x9381. Gibsonille Suomen Koripalloliitto sen sijaan langetti kahden vuoden toimintakiellon._NEWLINE_Vierasottelu Forssan Koripoikia vastaan oli molemmille joukkueille t\xc3\xa4rke\xc3\xa4 sarjassa s\xc3\xa4ilymisen kannalta. Ottelua olikin saapunut Forssaan seuraamaan Kauhajoelta kaksi bussilastillista Karhun kannattajia. FoKoPo oli kuitenkin jo kolmatta kertaa kauden keskin\xc3\xa4isiss\xc3\xa4 otteluissa parempi. T\xc3\xa4ll\xc3\xa4 kertaa lukemin 75\xe2\x80\x9368._NEWLINE_Karhun vierasotteluputki jatkui KTP-Basketia ja UU-Korihaita vastaan. N\xc3\xa4ist\xc3\xa4 otteluista ensimm\xc3\xa4inen p\xc3\xa4\xc3\xa4ttyi KTP:n kotivoittoon ja j\xc3\xa4lkimm\xc3\xa4inen Karhun vierasvoittoon. T\xc3\xa4st\xc3\xa4 joukkueen kausi jatkui kotitappiolla Torpan Pojille sek\xc3\xa4 vierastappiolla runkosarjan k\xc3\xa4rkijoukkueelle, Tampereen Pyrinn\xc3\xb6lle. Ottelu Pyrint\xc3\xb6\xc3\xa4 vastaan oli tuomarilinjaltaan erikoinen, sill\xc3\xa4 kamppailussa vihellettiin joukkueille yhteens\xc3\xa4 seitsem\xc3\xa4n teknist\xc3\xa4 virhett\xc3\xa4. Virheet koituivat my\xc3\xb6s Karhun Jeremiah Woodin kohtaloksi, joka sai teknisten virheiden my\xc3\xb6t\xc3\xa4 suihkukomennuksen varsin aikaisessa vaiheessa. Karhun nelj\xc3\xa4s amerikkalaisvahvistus Keith Gayden l\xc3\xa4hti ennen Pyrint\xc3\xb6-ottelua takaisin kotimaahansa Yhdysvaltoihin._NEWLINE_Karhun seuraava runkosarjan ottelu oli j\xc3\xa4lleen sarjassa s\xc3\xa4ilymisen kannalta eritt\xc3\xa4in t\xc3\xa4rke\xc3\xa4. Vastassa oli sarjataulukon viimeisen\xc3\xa4 ollut Salon Vilpas, joka oli ennen keskin\xc3\xa4ist\xc3\xa4 ottelua sarjatilanteessa kaksi voittoa Karhua j\xc3\xa4ljess\xc3\xa4. Paikkapuolustusta ottelussa paljon k\xc3\xa4ytt\xc3\xa4neet salolaiset kiusasivat Karhua pitk\xc3\xa4\xc3\xa4n, mutta joutuivat lopulta toteamaan vastustajan paremmaksi lukemin 59\xe2\x80\x9367. Forssan h\xc3\xa4vitess\xc3\xa4 samanaikaisesti ottelunsa, nousi Karhu yksin\xc3\xa4\xc3\xa4n sarjataulukossa sijalle kymmenen, joka riitt\xc3\xa4isi kauden p\xc3\xa4\xc3\xa4tteeksi takaamaan sarjapaikan Korisliigassa my\xc3\xb6s tulevalle kaudelle._NEWLINE_Kotiottelusta Namika Lahtea vastaan Kauhajoki otti helpon voiton. Komeimmat tilastot ottelussa ker\xc3\xa4si Jeremiah Wood, joka ylsi Korisliigassa harvinaiseen tripla-tuplaan. Woodille tilastoitiin ottelussa pisteiden ja levypallojen lis\xc3\xa4ksi kaksinumeroiset lukemat my\xc3\xb6s koriinjohtaneissa sy\xc3\xb6t\xc3\xb6iss\xc3\xa4, joita kertyi yhteens\xc3\xa4 kymmenen. Nelj\xc3\xa4nneksen viimeiseen otteluun Karhu matkusti Joensuuhun, jossa paikallinen Kataja otti pohjalaisista t\xc3\xa4rke\xc3\xa4n voiton lukemin 87\xe2\x80\x9374._NEWLINE_Kolmannen nelj\xc3\xa4nneksen otteluista Karhu voitti viisi ja h\xc3\xa4visi kuusi. Runkosarjan kolmannen nelj\xc3\xa4nneksen j\xc3\xa4lkeen Karhu oli ottanut putoamiskamppailussa nelj\xc3\xa4n pisteen kaulan pahimpiin kilpailijoihinsa Salon Vilppaaseen ja Forssan Koripoikiin.\n_START_SECTION_\n4. nelj\xc3\xa4nnes\n_START_PARAGRAPH_\nViimeinen nelj\xc3\xa4nnes alkoi muiden nelj\xc3\xa4nnesten tapaan ottelulla Espoon Honkaa vastaan. Ottelussa Honkaa vastaan Karhu j\xc3\xa4i ilman sarjapisteit\xc3\xa4, kuten my\xc3\xb6s seuraavassa ottelussaan yhdentoista ottelun voittoputkessa olleita Kouvoja vastaan. Karhun joukkue vahvistui viel\xc3\xa4 ennen helmikuun lopun seurasiirtoikkunan p\xc3\xa4\xc3\xa4ttymist\xc3\xa4 amerikkalaispelaaja Jonathan Morriksella. Morris oli jo kymmenes Karhua kauden runkosarjassa edustanut yhdysvaltalainen pelaaja._NEWLINE_Karhun kausi jatkui vierasottelulla Lappeenrannan NMKY:t\xc3\xa4 vastaan. Lappeenrantalaisille ei ottelussa annettu mahdollisuuksia ja isommillaan jo yli 40 pisteess\xc3\xa4 k\xc3\xa4ynyt ero kaventui lopulta lukemiin 69\xe2\x80\x9398. Lappeenrannassa pelatun ottelun j\xc3\xa4lkeen Karhulla oli sarjaohjelmassa luvassa kolmen kotiottelun putki. Kaikki n\xc3\xa4m\xc3\xa4 ottelut p\xc3\xa4\xc3\xa4ttyiv\xc3\xa4t Karhun voittoon. Kauhajokiset paremmakseen saivat todeta Forssan Koripojat sek\xc3\xa4 tiukkojen vaiheiden j\xc3\xa4lkeen KTP-Basket ja UU-Korihait._NEWLINE_Karhun nelj\xc3\xa4n ottelun voittoputki p\xc3\xa4\xc3\xa4ttyi vierastappioon Torpan Pojille. Seuraavaan otteluun Karhu sai l\xc3\xa4hte\xc3\xa4 ensi kauden sarjapaikasta varmistuneena, sill\xc3\xa4 ainoa uhkaaja Salon Vilpas oli h\xc3\xa4vinnyt aiemmin ottelunsa Tampereen Pyrint\xc3\xb6\xc3\xa4 vastaan. Kolme viimeist\xc3\xa4 kotiottelua voittanut Karhu oli l\xc3\xa4hell\xc3\xa4 ottaa jo nelj\xc3\xa4nnen per\xc3\xa4tt\xc3\xa4isen kotivoiton. Sarjaa johtanut Pyrint\xc3\xb6 voitti kuitenkin ottelun Chris Hesterin viimeisell\xc3\xa4 sekunnilla levyn kautta sis\xc3\xa4\xc3\xa4n heitetyll\xc3\xa4 kolmen pisteen korilla._NEWLINE_Seuraavasta kahdesta tappioon p\xc3\xa4\xc3\xa4ttyneest\xc3\xa4 ottelusta Jeremiah Wood oli sivussa nivusvamman vuoksi. Karhusta p\xc3\xa4\xc3\xa4nahan ottivat Salon Vilpas ja Namika Lahti. Karhun runkosarjan viimeinen ottelu pelattiin kotiyleis\xc3\xb6n edess\xc3\xa4 Joensuun Katajaa vastaan. Pudotuspelipaikasta viel\xc3\xa4 taistellut Kataja oli t\xc3\xa4ss\xc3\xa4 ottelussa parempi lukemin 84\xe2\x80\x9395._NEWLINE_Runkosarjan viimeisen nelj\xc3\xa4nneksen otteluista Karhu otti siis yhteens\xc3\xa4 nelj\xc3\xa4 voittoa ja k\xc3\xa4rsi seitsem\xc3\xa4n tappiota.\n_START_SECTION_\nRunkosarjan j\xc3\xa4lkeen\n_START_PARAGRAPH_\nKarhun sentteripelaajasta Jeremiah Woodista tuli runkosarjan p\xc3\xa4\xc3\xa4tytty\xc3\xa4 Korisliigan historian ensimm\xc3\xa4inen pelaaja, joka voitti samanaikaisesti sek\xc3\xa4 levypallo- ett\xc3\xa4 sy\xc3\xb6tt\xc3\xb6tilaston. Wood oli k\xc3\xa4rkip\xc3\xa4\xc3\xa4ss\xc3\xa4 my\xc3\xb6s pistetilastossa, jossa h\xc3\xa4n sijoittui viidenneksi. Toinen Karhun pelaajista pistetilastossa kymmenen parhaan sijoittunut oli seitsem\xc3\xa4nten\xc3\xa4 ollut Reginald Golson. Tehokkustilastossa Wood oli liigan ylivoimainen ykk\xc3\xb6nen. Lis\xc3\xa4ksi Wood oli sarjan viidenneksi tarkin kahden pisteen heitoissa ja kuudenneksi paras riistotilastossa, jossa Golson sijoittui nelj\xc3\xa4nneksi. Muita kymmenen parhaan joukkoon sijoittumisia ei sarjan merkitt\xc3\xa4vimmiss\xc3\xa4 tilastoissa Karhun pelaajien osalta ollut._NEWLINE_Koripalloliiton kauden p\xc3\xa4\xc3\xa4t\xc3\xb6sgaalassa Karhun Eldar Skamo valittiin Korisliigan vuoden kehittyneimm\xc3\xa4ksi pelaajaksi. Skamo arvostettiin liigan kehittyneimm\xc3\xa4ksi pelaajaksi my\xc3\xb6s Eurobasket.com \xe2\x80\x93koripallosivuston valinnoissa. Lis\xc3\xa4ksi sivusto arvosti Karhusta Jeremiah Woodin Korisliigan vuoden pelaajaksi, vuoden ulkomaalaisvahvistukseksi sek\xc3\xa4 vuoden sentteriksi. Eurobasket.com valitsi Woodin my\xc3\xb6s liigan ykk\xc3\xb6st\xc3\xa4hdist\xc3\xb6viisikkoon, ulkomaalaist\xc3\xa4hdist\xc3\xb6viisikkoon sek\xc3\xa4 puolustust\xc3\xa4hdist\xc3\xb6viisikkoon.'